Davlat mulki obyektlaridan samarali foydalanish bo‘yicha qo‘shimcha chora-tadbirlar to‘g‘risida

Davlat mulki obyektlaridan foydalanish samaradorligini oshirish hamda xususiy mulk va tadbirkorlikni rivojlantirish uchun qo‘shimcha shart-sharoitlar yaratish maqsadida: 
 1. O‘zbekiston Respublikasi Prezidentining 2018-yil 11-oktabrdagi “Davlat mulki obyektlarini va yer uchastkalariga bo‘lgan huquqlarni tadbirkorlik subyektlariga sotish tartibini soddalashtirish bo‘yicha qo‘shimcha chora-tadbirlar to‘g‘risida”gi PF-5552-son Farmoniga muvofiq eksperiment tariqasida 444 ta bo‘sh turgan davlat ko‘chmas mulk obyektlari 1 so‘mga teng qiymatdagi boshlang‘ich narx bo‘yicha elektron savdo maydonchasida auksionga chiqarilib, shundan 310 ta obyekt 172 mlrd so‘m investitsiya kiritish hamda 3 536 ta yangi ish o‘rinlari yaratish sharti bilan 11,2 mlrd so‘mga sotilgani ma’lumot uchun qabul qilinsin. 
 2. O‘zbekiston Respublikasi Davlat aktivlarini boshqarish agentligi, Adliya vazirligi, Iqtisodiyot va sanoat vazirligi, Qoraqalpog‘iston Respublikasi Vazirlar Kengashi va viloyatlar hokimliklarining O‘zbekiston Respublikasi Prezidentining 2018-yil 11-oktabrdagi “Davlat mulki obyektlarini va yer uchastkalariga bo‘lgan huquqlarni tadbirkorlik subyektlariga sotish tartibini soddalashtirish bo‘yicha qo‘shimcha chora-tadbirlar to‘g‘risida”gi PF-5552-son Farmonida belgilangan davlat mulki obyektlarini sotish tartibini soddalashtirish bo‘yicha eksperiment o‘tkazish muddatini 2020-yil 1-yanvarga qadar uzaytirish haqidagi taklifi ma’qullansin.
 3. O‘zbekiston Respublikasi Bosh prokuraturasi huzuridagi Majburiy ijro byurosi qoshidagi “Elektron onlayn-auksionlarni tashkil qilish markazi” davlat unitar korxonasi O‘zbekiston Respublikasi Davlat aktivlarini boshqarish agentligi tasarrufiga o‘tkazilsin va u mazkur Markazning ta’sischisi sifatida belgilansin.
 4. Belgilab qo‘yilsinki:
 O‘zbekiston Respublikasi Prezidenti va Vazirlar Mahkamasining hujjatlari yoki Davlat tender komissiyasining qarori bilan boshqacha tartib o‘rnatilmagan bo‘lsa, davlat mulki obyektlarini (aksiyalardan tashqari) sotish bo‘yicha savdolar “E-IJRO AUKSION” elektron savdo maydonchasida amalga oshiriladi;
 2019-yil 1-iyuldan boshlab davlat ko‘chmas mulk obyektlarini ijaraga berish bo‘yicha savdolar “E-IJRO AUKSION” elektron savdo maydonchasi orqali amalga oshiriladi;
 davlat ko‘chmas mulk obyektlarini ijaraga berish uchun elektron savdolarga chiqarishda, ular bo‘yicha ijara to‘lovining eng kam stavkasi obyektni balansda saqlovchilar tomonidan ijaraga berish maqsadida ko‘rsatilgan faoliyat turidan kelib chiqqan holda ko‘rsatiladi;
 5. Quyidagilar:
 “E-IJRO AUKSION” elektron savdo maydonchasida 1 so‘mga teng qiymatdagi boshlang‘ich narx bo‘yicha investitsiya majburiyatlarini qabul qilish sharti bilan sotiladigan davlat mulki obyektlari ro‘yxati 1-ilovaga muvofiq; 
 belgilangan tartibda sotilishi lozim bo‘lgan davlat mulki obyektlari ro‘yxati 2-ilovaga muvofiq;
 kelgusida samarali foydalanish uchun davlat organlariga operativ boshqaruv huquqi asosida berilishi lozim bo‘lgan davlat mulki obyektlari ro‘yxati 3-ilovaga muvofiq;
 6. Qoraqalpog‘iston Respublikasi Vazirlar Kengashi va viloyatlar hokimliklari bir oy muddatda:
 mazkur Farmonning 1 va 2-ilovalarida ko‘rsatilgan tegishli yer uchastkalari, bino va inshootlarning kadastr hujjatlari tayyorlanishini hamda ularga bo‘lgan huquqlarning qonunchilikda belgilangan tartibda davlat ro‘yxatidan o‘tkazilishini; 
 manfaatdor vazirlik va idoralar bilan birgalikda mazkur Farmonning 3-ilovasida ko‘rsatilgan davlat mulki obyektlarini qabul qilish-topshirish ishlarini, shuningdek, ulardan kelgusida samarali foydalanilishini ta’minlasin.
 7. O‘zbekiston Respublikasi Davlat aktivlarini boshqarish agentligi, Moliya vazirligi, Iqtisodiyot va sanoat vazirligining:
 a) 2019-yil 1-martdan shunday tartib o‘rnatilsinki, unda agar O‘zbekiston Respublikasi Prezidenti hujjatlari yoki O‘zbekiston Respublikasi Vazirlar Mahkamasi yoxud Davlat tender komissiyasining qarorlari bilan boshqacha tartib o‘rnatilmagan bo‘lsa, davlat ko‘chmas mulk obyektlari va davlat ulushlari uchun sotib olish to‘lovlarini to‘lashda, savdolar o‘tkazilgan sanadagi belgilangan bazaviy hisoblash miqdori (keyingi o‘rinlarda — BHM) baravari miqdorida hisoblanadigan sotib olish to‘lovlari miqdoridan kelib chiqqan holda, sotib olish to‘lovlarini to‘lashning quyidagicha belgilangan muddatlarini joriy etish:
 BHMning 3 000 baravarigacha — oldi-sotdi shartnomasi tuzilgan kundan boshlab uch oydan ko‘p bo‘lmagan muddatda;
 BHMning 3 000 baravaridan yuqori, lekin BHMning 7 000 baravaridan ko‘p bo‘lmaganda — oldi-sotdi shartnomasi tuzilgan kundan boshlab olti oydan ko‘p bo‘lmagan muddatda;
 BHMning 7 000 baravaridan yuqori, lekin BHMning 15 000 baravaridan ko‘p bo‘lmaganda — oldi-sotdi shartnomasi tuzilgan kundan boshlab bir yildan ko‘p bo‘lmagan muddatda;
 BHMning 15 000 baravaridan yuqori, lekin BHMning 20 000 baravaridan ko‘p bo‘lmaganda — oldi-sotdi shartnomasi tuzilgan kundan boshlab ikki yildan ko‘p bo‘lmagan muddatda;
 BHMning 20 000 baravaridan yuqori bo‘lganda — oldi-sotdi shartnomasi tuzilgan kundan boshlab uch yildan ko‘p bo‘lmagan muddatda;
 b) “Kvars” AJ ustav kapitalidagi 20 foiz davlat aksiyalari paketini bosqichma-bosqich fond birjasida ikkilamchi SPO o‘tkazish orqali, dastlab 2019-yilning iyun oyida aksiyalar paketining 5 foizini sotuvga chiqargan holda savdoga qo‘yish to‘g‘risidagi takliflari ma’qullansin.
 8. Davlat tender komissiyasiga, istisno tariqasida, xo‘jalik jamiyatlari ustav kapitalidagi davlat aksiyalari (ulushlari) paketlarini oldi-sotdi shartnomalarini qimmatli qog‘ozlar savdolari tashkilotchilarining savdo maydonchalaridan tashqarisida ro‘yxatdan o‘tkazgan holda tanlov o‘tkazish va to‘g‘ridan to‘g‘ri muzokaralar olib borish orqali sotishga ruxsat berilsin. 
 9. Belgilab qo‘yilsinki:
 1 so‘mga teng qiymatdagi boshlang‘ich narx bo‘yicha “E-IJRO AUKSION” elektron savdo maydonchasida sotilgan davlat mulk obyektlariga doir investitsiya va ijtimoiy majburiyatlarni qabul qilish xaridor tomonidan o‘z zimmasiga olingan mahsulot (xizmatlar) ishlab chiqarishning boshlanishi va yangi ish o‘rinlari yaratilishini nazarda tutuvchi majburiyatlar bajarilgandan so‘ng O‘zbekiston Respublikasi Davlat aktivlarini boshqarish agentligi tomonidan belgilangan tartibda amalga oshiriladi; 
 erkin ayirboshlanadigan valyutada sotish uchun savdoga chiqarilgan va savdoda turgan davlat aksiyalari paketlari savdolardan olinishi, ularning milliy valyutadagi qiymati aniqlangan holda qayta baholanishi va milliy valyutada takroriy savdolarga chiqarilishi lozim; 
 xo‘jalik jamiyatlari ustav kapitalidagi davlat aksiyalari paketlari qonunchilikda nazarda tutilgan chegirmalar taqdim etish mexanizmlari qo‘llanilmagan holda sotiladi;
 vakolatli davlat organlari qarorlari bo‘yicha sotilgan davlat mulki obyektlarining oldi-sotdi shartnomalarini majburiy ravishda notarial tasdiqlash talab etilmaydi.
 10. “Nol” xarid qiymatida sotishda, shu jumladan, avval sotilgan davlat mulki obyektlari bo‘yicha investitsiya majburiyatlari bajarilgan deb qabul qilingan paytdan boshlab bir yil davomida yangi ish o‘rinlarini saqlab qolish tartibi bekor qilinsin.
 11. Quyidagilar:
 O‘zbekiston Respublikasi Davlat aktivlarini boshqarish agentligi direktoriga Davlat aktivlarini boshqarish agentligining tegishli murojaati kelib tushgan kundan boshlab o‘n kun muddatda kelishilishini ta’minlagan holda, Moliya vazirligi va yuqori turuvchi manfaatdor davlat organlari roziligiga muvofiq idoraviy mansubligidan qat’i nazar, davlat ko‘chmas mulk obyektlarini (qonunchilik hujjatlariga muvofiq xususiylashtirilmaydigan obyektlar bundan mustasno), avtomototransport vositalarni hamda boshqa asosiy vositalarini bir davlat tashkiloti tasarrufidan boshqa bir davlat tashkiloti tasarrufiga operativ boshqaruv huquqi asosida beg‘araz berish to‘g‘risida qaror qabul qilish;
 Qoraqalpog‘iston Respublikasi Vazirlar Kengashi, viloyatlar, Toshkent shahar, tumanlar (shaharlar) hokimlari tegishli tuman (shahar) hokimining murojaatidan so‘ng ikki oy muddatda balansda saqlovchilar tomonidan ularning tasarrufidagi hududda joylashgan, belgilangan tartibda respublika davlat boshqaruvi organlariga biriktirilgan, foydalanilmayotgan davlat mulki obyektlarini (xususiylashtirilmaydigan obyektlar bundan mustasno) ijaraga berish ta’minlanmagan taqdirda, ushbu obyektlarni tadbirkorlik faoliyatini yuritish uchun bir yilgacha bo‘lgan muddatga qonunchilikda nazarda tutilgan tartibda balansda saqlovchilar uchun ajratmalarni tegishli mahalliy budjetga yo‘naltirgan holda ijaraga berish to‘g‘risida qaror qabul qilish huquqi berilsin.
 12. O‘zbekiston Respublikasi Davlat aktivlarini boshqarish agentligi O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, O‘zbekiston Milliy teleradiokompaniyasi bilan birgalikda “E-IJRO AUKSION” elektron savdo maydonchasida sotiladigan davlat mulki obyektlari to‘g‘risida tadbirkorlar va aholini doimiy ravishda keng xabardor qilsin.
 13. O‘zbekiston Respublikasi Prezidentining ayrim hujjatlariga 5-ilovaga muvofiq o‘zgartirishlar kiritilsin. 
 14. O‘zbekiston Respublikasi Davlat aktivlarini boshqarish agentligi Adliya vazirligi, boshqa manfaatdor vazirlik va idoralar bilan birgalikda ikki oy muddatda qonun hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 15. Mazkur Farmonning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti maslahatchisining o‘rinbosari G.K. Saidova zimmasiga yuklansin.
 1. O‘zbekiston Respublikasi Prezidentining 2017-yil 17-yanvardagi “Tadbirkorlik maqsadlarida foydalanish uchun davlat mulki obyektlarini sotishni jadallashtirish va uning tartib-taomillarini yanada soddalashtirish chora-tadbirlari to‘g‘risida”gi PF-4933-son Farmoni 1-bandida:
 yettinchi xatboshi chiqarib tashlansin;
 sakkizinchi xatboshi yettinchi xatboshi deb hisoblansin.
 2. O‘zbekiston Respublikasi Prezidentining 2006-yil 21-iyuldagi “Ba’zi respublika komissiyalari va kengashlari tarkiblari hamda ularning faoliyatini tashkil etish masalalari to‘g‘risida”gi PQ-423-son qarorida: 
 a) 1-bandda:
 ikkinchi xatboshi chiqarib tashlansin;
 uchinchi — beshinchi xatboshilar tegishincha ikkinchi — to‘rtinchi xatboshilar deb hisoblansin;
 to‘rtinchi xatboshidan “xorijiy investorlarga” so‘zlari chiqarib tashlansin;
 b) 1-ilova o‘z kuchini yo‘qotgan deb topilsin;
 v) 4-ilovada:
 nomlanishidan va 1-banddan “xorijiy investorlarga” so‘zlari chiqarib tashlansin;
 3-bandning to‘rtinchi xatboshisidagi “tanlovini o‘tkazish” so‘zlari “ekspert baholashini amalga oshirish va tanlovini o‘tkazish” so‘zlari bilan almashtirilsin;
 4-bandda:
 uchinchi xatboshi chiqarib tashlansin;
 to‘rtinchi — yigirma birinchi xatboshilar tegishincha uchinchi — yigirmanchi xatboshilar deb hisoblansin;
 9-bandning ikkinchi xatboshisidan “shuningdek ishchi guruh a’zolari” so‘zlari chiqarib tashlansin;
 V bo‘lim va 16-bandning “d” kichik bandi o‘z kuchini yo‘qotgan deb topilsin;
 17-bandda:
 oltinchi xatboshi chiqarib tashlansin;
 yettinchi — o‘ninchi xatboshilar tegishincha oltinchi — to‘qqizinchi xatboshilar deb hisoblansin.
 to‘qqizinchi xatboshidagi “va idoralararo guruhlar” so‘zlari chiqarib tashlansin.
 3. O‘zbekiston Respublikasi Prezidentining 2014-yil 3-iyuldagi “Davlat mulki obyektlarini kichik biznes va xususiy tadbirkorlik subyektlariga sotish borasidagi qo‘shimcha chora-tadbirlar to‘g‘risida”gi PQ-2200-son qaroriga 6-ilovaning 8-bandi o‘z kuchini yo‘qotgan deb topilsin.
 4. O‘zbekiston Respublikasi Prezidentining 2015-yil 28-apreldagi “Iqtisodiyotda xususiy mulkning ulushi va ahamiyatini oshirish chora-tadbirlari to‘g‘risida”gi PQ-2340-son qarorida:
 a) 2-bandda:
 ikkinchi xatboshidagi “strategik xorijiy investorlarga” so‘zlari “xususiy, shu jumladan xorijiy investorlarga” so‘zlari bilan almashtirilsin;
 uchinchi xatboshidan “birinchi navbatda xorijiy investorlarga” so‘zlari chiqarib tashlansin;
 b) 1-ilovaning rus tilidagi matni nomlanishidagi “strategicheskim inostrannim investoram” so‘zlari “chastnim investoram, v tom chisle inostrannim” so‘zlari bilan almashtirilsin;
 v) 2-ilovaning rus tilidagi matni nomlanishidan “v pervuyu ochered inostrannim investoram” so‘zlari chiqarib tashlansin.